text: Statsministeren besøgte militærøvelse, der gik galt
  09 marts 2017 kl. 06.28
  Statsminister Lars Løkke Rasmussen og forsvarsminister Claus Hjort Frederiksen overværede den militærøvelse i Oksbøl, der onsdag blev ramt af en ulykke.
  Ulykken skete omkring klokken 12.45 i øvelsesterrænet i Oksbøl. De to soldater, der befandt sig på et infanterikampkøretøj, blev ramt af fragmenter fra en let morter. Soldaterne kommer fra  Gardehusarregimentet i Slagelse og tog del i en større skydeøvelse.
  Statsminister Lars Løkke Rasmussen (V) og forsvarsminister  Claus Hjort Frederiksen (V) havde onsdag formiddag været på officielt besøg i Oksbøl og overværet øvelsen Live Firing Exercise. Statsministeren talte også til de 1000 soldater -  men havde forladt Oksbøl ved 11-tiden, inden ulykken skete over middag.
  De to soldater, der befandt sig på et infanterikampkøretøj, blev ramt af fragmener fra en let morter. De to tilskadekomne fik straks førstehjælp på stedet af deres kolleger, ligesom der blev sendt bud efter ambulance. Den ene soldat har fået skader på hage/kæberegionen, mens den anden er ramt i skulderen.
  Ulykken undersøges nu af militærets auditører.
  Lars Løkke Rasmussen har beskrevet det tre timer lange besøg under øvelsen i Oksbøl på sin facebookside, hvor han om ulykken også skriver:
  - Senere modtog jeg meddelelsen om, at to danske soldater blev såret under øvelsen. Jeg ønsker dem en rigtig god bedring.
  
  